謝周侍郎送木瓜
作者：呂本中
朝代：宋

paragraphs: 染以猩猩血，緣以刺繡文。
天生此碩果，似是百果君。
杯槃快先覩，便足張吾軍。
雅宜椽燭照，正合侑金尊。
環橙與大柑，其從蓋如雲。
我病日已衰，故人時見存。
晨興有奇事，此果蒙光分。
開緘見珍異，坐使童僕奔。
把玩不去手，舉室生清芬。
所恨茅屋底，著此大不倫。
瓊琚永不報，拙句聊相聞。